**Občina Kanal ob Soči PREDLOG**

**Občinski svet**

Na podlagi 24. člena Zakona o stvarnem premoženju države in samoupravnih lokalnih skupnosti – ZSPDSLS-1 (Ur. list RS, št. 11/18) in 14. člena Statuta Občine Kanal ob Soči (Ur. list RS, št. 4/18) je Občinski svet Občine Kanal ob Soči na \_\_\_\_\_ seji, dne \_\_\_\_\_\_\_\_\_\_, sprejel

**O D L O K**

**o načrtu ravnanja s stvarnim premoženjem Občine Kanal ob Soči za leto 2018**

1.

S tem odlokom se določi načrt ravnanja z nepremičnim premoženjem Občine Kanal ob Soči za leto 2018.

2.

Načrt ravnanja z nepremičnim premoženjem Občine Kanal ob Soči za leto 2018 sestoji iz:

* načrta pridobivanja nepremičnega premoženja za leto 2018 (obrazec št. 1),
* načrta razpolaganja z zemljišči za leto 2018 (obrazec št. 2).

3.

Ta odlok stopi v veljavo z dnem veljavnosti rebalansa proračuna Občine Kanal ob Soči za leto 2018.

Številka:

Datum:

**Andrej Maffi**

**župan**

**Obrazložitev:**

Ravnanje s stvarnim premoženjem države in samoupravnih lokalnih skupnosti urejata Zakon o stvarnem premoženju države in samoupravnih lokalnih skupnosti – ZSPDSLS-1 (Ur. list RS, št. 11/18) in Uredba o stvarnem premoženju države in samoupravnih lokalnih skupnosti (Ur. list RS, št. 34/11, 42/12, 24/13, 10/14, [58/16](http://www.iusinfo.si/Objava/Besedilo.aspx?Sopi=0152%20%20%20%20%20%20%20%20%20%20%20%20%20%202016090200|RS-58|8292|2479|O|), 11/18).

Zakon o stvarnem premoženju države in samoupravnih lokalnih skupnosti v 24. členu določa, da načrt ravnanja z nepremičnim premoženjem samoupravne lokalne skupnosti sprejme svet samoupravne lokalne skupnosti na predlog organa, pristojnega za izvrševanje proračuna samoupravne lokalne skupnosti v rokih, določenih za sprejetje proračuna samoupravne lokalne skupnosti za tekoče oziroma prihodnje proračunsko leto. Svet samoupravne lokalne skupnosti lahko določi, da načrt ravnanja z nepremičnim premoženjem pod določeno vrednostjo sprejme organ, odgovoren za izvrševanje proračuna samoupravne lokalne skupnosti.

Načrt ravnanja z nepremičnim premoženjem se kot samostojen akt predloži v sprejem svetu samoupravne lokalne skupnosti skupaj s predlogom proračuna.

Na podlagi določb zakona in uredbe je načrt ravnanja z nepremičnim premoženjem sestavljen iz načrta pridobivanja nepremičnega premoženja in načrta razpolaganja z nepremičnim premoženjem. Vsebina načrta ravnanja z nepremičnim premoženjem je opredeljena z uredbo. Predlog načrta ravnanja z nepremičnim premoženjem se pripravi na obrazcih, ki so sestavni del uredbe.

Na podlagi določb 26. člena zakona je odplačni način pridobitve lastninske pravice na nepremičnem premočenju v breme proračunskih sredstev mogoč na podlagi veljavnega načrta pridobivanja nepremičnega premoženja. Na podlagi določb istega člena zakona se postopek razpolaganja z nepremičnim premoženjem samoupravne lokalne skupnosti lahko izvede, če je nepremično premoženje vključeno v veljavni načrt razpolaganja z nepremičnim premoženjem.

Predlog načrta ravnanja z nepremičnim premoženjem Občine Kanal ob Soči za leto 2018 sestoji iz načrta pridobivanja nepremičnega premoženja občine za leto 2018 v orientacijski vrednosti 41.467,00 EUR (obrazec št. 1) in iz načrta razpolaganja z nepremičnim premoženjem občine za leto 2018 v orientacijski vrednosti 57.165,00 EUR (obrazec št. 2 – načrt razpolaganja z zemljišči). V predlogu načrta ravnanja z nepremičnim premoženjem so vključena dodatna sredstva za realizacijo nedokončanih odkupov iz načrta pridobivanja nepremičnega premoženja za preteklo leto v višini 40.000,00 EUR (prostori bivše pošte Deskle – drugi obrok kupnine, vodohran Deskle, lokalna cesta Kanalski Vrh - Morsko, funkcionalno zemljišče objekta GD Avče) in za realizacijo nedokončanih prodaj nepremičnega premoženja iz načrta razpolaganja z nepremičnim premoženjem občine za preteklo leto v višini 12.452,00 EUR (prodaja stavbnega zemljišča v naseljih Lig, Kanalski Vrh in Gorenje Nekovo).

V načrt razpolaganja z nepremičnim premoženjem za leto 2018 je vključena prodaja kmetijskih in gozdnih zemljišč v naselju Avče (zap. št. 1), Lig (zap. št. 2), Kanal (zap. št. 3) in Kal nad Kanalom (zap. št. 23), prodaja delno kmetijskega in deloma stavbnega zemljišča v zaselku Cvetrež (zap. št. 9), naseljih Plave (zap. št. 12) in Kal nad Kanalom (zap. št. 21), prodaja stavbnih zemljišč v naseljih Kanal (zap. št. 4, 5, 15, 17), Gorenje Nekovo (zap. št. 6), Kal nad Kanalom (zap. št. 8), Avče (zap. št. 11), Zapotok (zap. št. 14, 19), Deskle (zap. št. 20) in Ročinj (zap. št. 22) in zaselkih Vrhavč (zap. št. 7), Cvetrež (zap št. 10), Dol (zap. št. 16), Vrtače (zap. št. 18) in prodaja drugih zemljišč v zaselku Rodež – robni del območja kamnoloma, zemljišče z osnovno namensko rabo prostora L – območja mineralnih surovin (zap. št. 13).

Postopek prodaje kmetijskih in gozdnih zemljišč in zemljišč, ki so po namenski rabi opredeljena deloma kot kmetijska in deloma kot stavbna zemljišča, se bo skladno z Zakonom o kmetijskih zemljiščih izvedel z objavo ponudbe za prodajo zemljišč s strani prodajalke Občine Kanal ob Soči in s sprejetjem ponudbe s strani zainteresiranih kupcev, ter kasnejšo odobritvijo pravnega posla s strani pristojne upravne enote.

Postopek prodaje stavbnih in drugih zemljišč bo izveden s sklenitvijo neposrednih prodajnih oziroma menjalnih pogodb z zainteresiranimi kupci. Stavbna in druga zemljišča, ki so vključena v načrt prodaje, v naravi predstavljajo funkcionalna zemljišča stanovanjskih in gospodarskih objektov, ki so v lasti zainteresiranih kupcev (pozidana zemljišča, dvorišča, dostopne poti) in bodoče funkcionalne površine stavbe kmetijske trgovine v Kanalu. V primeru menjave zemljišč bo občina v zameno za funkcionalne površine obstoječih objektov pridobila v last zemljišča, ki v naravi predstavljajo javne ceste in druge javne površine.

Prodaja dela parcel, ki so vključene v načrt razpolaganja je vezana na predhodno parcelacijo zemljišč (zap. št. 6, 7, 8, 11, 17, 18, 20 in 22) in ukinitev javnega dobra na novonastalih parcelah (zap. št. 6, 7, 8, 11, 13, 14, 19 in 20). Pristojne krajevne skupnost so izdale pozitivna mnenja k ukinitvi javnega dobra in prodaji delov parcel pod zap. št. 7, 8, 11. Mnenja pristojnih krajevnih skupnosti k ukinitvi javnega dobra in prodaji delov parcel pod zap. št. 6, 13, 14, 19 in 20 so v fazi pridobivanja. Pozitivno mnenje Krajevne skupnosti Kanal je bilo pridobljeno tudi k prodaji dela parc. št. 176/4 k.o. Kanal za ureditev pokritega skladišča kmetijske trgovine v Kanalu.

V načrt pridobivanja nepremičnega premoženja so vključena zemljišča, ki jih občina potrebuje za gradnjo oziroma rekonstrukcijo objektov gospodarske javne infrastrukture v naseljih Deskle, Ročinj in Kanalski Vrh (zap. št. 1, 2, 6, 7, 14, 15), zemljišča na katera v naravi posegajo deli kategoriziranih občinskih cest v naselju Avče (zap. št. 3) in Zapotok (zap. št. 5), zemljišča, ki so namenjena za ureditev drugih javnih površin v naselju Čolnica (zap. št. 10) ter v zaselku Vrhavč (zap. št. 4).

Vrednost nepremičnin, ki je navedena v načrtu pridobivanja in v načrtu razpolaganja z nepremičnim premoženjem je orientacijska. Vrednost nepremičnin, ki bodo skladno s sprejetim načrtom ravnanja predmet pravnega posla, bo določena na podlagi cenitve pooblaščenega cenilca oziroma na osnovi tržne vrednosti primerljivih zemljišč.

Občinskemu svetu predlagam, da sprejme Odlok o ravnanju s stvarnim premoženjem Občine Kanal ob Soči za leto 2018 v predlaganem besedilu.

**Andrej Maffi**

**župan**